CELEX: 32019R1820
Language: sk
Date: 2019-08-08 00:00:00
Title: Delegované nariadenie Komisie (EÚ) 2019/1820 z 8. augusta 2019, ktorým sa mení nariadenie Európskeho parlamentu a Rady (EÚ) č. 528/2012 s cieľom zaradiť Saccharomyces cerevisiae ako účinnú látku do jeho prílohy I (Text s významom pre EHP)

31.10.2019   
               
               
                  SK
               
               
                  Úradný vestník Európskej únie
               
               
                  L 279/4
               
            
         DELEGOVANÉ NARIADENIE KOMISIE (EÚ) 2019/1820
         z 8. augusta 2019,
         ktorým sa mení nariadenie Európskeho parlamentu a Rady (EÚ) č. 528/2012 s cieľom zaradiť Saccharomyces cerevisiae ako účinnú látku do jeho prílohy I
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 28 ods. 1,
         keďže:
         
                     (1)
                  
                  
                     Účinná látka Saccharomyces cerevisiae patrí k potravinám alebo krmivám určeným na používanie ako repelenty alebo atraktanty patriace k výrobkom typu 19, a preto sa na ňu dosiaľ vzťahovala výnimka na potraviny a krmivá uvedená v článku 6 nariadenia Komisie (ES) č. 1451/2007 (2).
                  
               
                     (2)
                  
                  
                     V súlade s článkom 16 ods. 5 delegovaného nariadenia Komisie (EÚ) č. 1062/2014 (3) bolo predložené oznámenie týkajúce sa Saccharomyces cerevisiae pre výrobky typu 19, na ktoré sa vzťahuje výnimka pre potraviny a krmivá. Európska chemická agentúra (ďalej len „agentúra“) vyhlásila oznámenie za vyhovujúce a informovala Komisiu o súlade oznámenia s článkom 17 uvedeného nariadenia. Mikroorganizmus Saccharomyces cerevisiae bol následne zaradený v rámci výrobkov typu 19 do zoznamu kombinácií látok/typov výrobkov zaradených do kontrolného programu existujúcich účinných látok nachádzajúcich sa v biocídnych výrobkoch (4).
                  
               
                     (3)
                  
                  
                     Komisia požiadala 31. januára 2017 agentúru o stanovisko, či Saccharomyces cerevisiae vyvoláva obavy v súlade s článkom 28 ods. 2 nariadenia (EÚ) č. 528/2012.
                  
               
                     (4)
                  
                  
                     V stanovisku agentúry (5) sa dospelo k záveru, že Saccharomyces cerevisiae nevyvoláva obavy a je preto oprávnený na zaradenie do prílohy I k nariadeniu (EÚ) č. 528/2012.
                  
               
                     (5)
                  
                  
                     Vzhľadom na stanovisko agentúry je vhodné zaradiť Saccharomyces cerevisiae do prílohy I k nariadeniu (EÚ) č. 528/2012. Keďže mikroorganizmus Saccharomyces cerevisiae je prírodného pôvodu, mal by sa zaradiť do kategórie 4 „Tradične používané látky prírodného pôvodu“. Mikroorganizmus Saccharomyces cerevisiae by mal byť zaradený do uvedenej prílohy, len pokiaľ spadá do vymedzenia pojmu „potraviny“ alebo „krmivá“ uvedeného v článku 3 bode 1 písm. u) daného nariadenia. Je to v súlade so skutočnosťou, že výnimka na potraviny a krmivo stanovená v článku 6 nariadenia (ES) č. 1451/2007 sa na mikroorganizmus Saccharomyces cerevisiae vzťahovala len v prípade, že bol klasifikovaný ako potravina alebo krmivo.
                  
               
                     (6)
                  
                  
                     Článok 89 ods. 3 nariadenia (EÚ) č. 528/2012 obsahuje prechodné opatrenia, v rámci ktorých sa existujúca účinná látka zaradená do pracovného programu na systematické preskúmavanie existujúcich účinných látok schvaľuje v súlade s uvedeným nariadením. Pokiaľ ide o Saccharomyces cerevisiae pre výrobky typu 19, dátum schválenia na účely článku 89 ods. 3 uvedeného nariadenia by sa mal stanoviť na 1. júna 2021 s cieľom poskytnúť dostatočný čas na predloženie žiadostí o autorizáciu v súlade s článkom 89 ods. 3 druhým pododsekom uvedeného nariadenia,
                  
               PRIJALA TOTO NARIADENIE:
         
            Článok 1
            Príloha I k nariadeniu (EÚ) č. 528/2012 sa mení v súlade s prílohou k tomuto nariadeniu.
         
         
            Článok 2
            Na účely článku 89 ods. 3 nariadenia (EÚ) č. 528/2012 sa dátum schválenia Saccharomyces cerevisiae pre výrobky typu 19 stanovuje na 1. júna 2021.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. augusta 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 167, 27.6.2012, s. 1.
         
            (2)  Nariadenie Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (Ú. v. EÚ L 325, 11.12.2007, s. 3).
         
            (3)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).
         
            (4)  Delegované nariadenie Komisie (EÚ) 2019/157 zo 6. novembra 2018, ktorým sa mení príloha II k delegovanému nariadeniu (EÚ) č. 1062/2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 31, 1.2.2019, s. 1).
         
            (5)  Stanovisko Výboru pre biocídne výrobky zo 14. decembra 2017 o spôsobilosti určitých potravín a krmív používaných ako účinné látky na zaradenie do prílohy I k nariadeniu o biocídnych výrobkoch, ECHA/BPC/186/2017.
      
      
         
            PRÍLOHA
            V prílohe I k nariadeniu (EÚ) č. 528/2012 sa v kategórii 4 v zozname účinných látok podľa článku 25 písm. a) dopĺňa tento záznam:
            
                        Číslo EC
                     
                     
                        Názov/skupina
                     
                     
                        Obmedzenie
                     
                     
                        Poznámka
                     
                  
                        “Nie je k dispozícii
                     
                     
                        
                           Saccharomyces cerevisiae (kvasinky)(*)
                     
                     
                        Okrem mikroorganizmu Saccharomyces cerevisiae, ktorý nie je potravinou alebo krmivom.
                     
                     
                        CAS 68876-77-7
                     
                  
               (*1)  Na účely článku 89 ods. 3 sa dátum schválenia Saccharomyces cerevisiae pre výrobky typu 19 stanovuje na 1. júna 2021.„